At Microsoft har fått så mye ut av de 1400 kronene en Lumia 640 koster å kjøpe er ekstremt imponerende. Foto:Finn Jarle Kvalheim,Tek.no

Test av Microsofts Lumia 640 LTE: Ferdig snakka: Du får ikke mer mobil for 1500 kroner

Microsoft har sluppet årets beste mobilkompromiss.

Oppdatert 20. april 2015

Artikkelen er over fem år gammel

Microsoft Lumia 640 LTE Størrelse: 141,3 x 72,2 x 8,8 mmVekt: 145 gramSkjerm: 5 tommer, 1280 x 720 piksler, IPS LCDProsessor: Qualcomm Snapdragon 400 (MSM8926), firekjerner Cortex A7 @ 1,2 GHz, Adreno 305Operativsystem: Windows Phone 8.1, Lumia DenimTeknologi: Støykansellering under samtale, NFC, WiFi b/g/n, LTE/4G, ett års Office 360-abonnement inkludert før juni 2015.Kamera: 8 megapiksler, LED-blits, 1080p videoopptak, frontkamera på 1 megapiksel, 720p videoMinne: 8 GB innebygget (rundt 5 GB tilgjengelig), minnekortplass, 1 TB skylagring inkludert i Office 365Batteri: 2500 mAh Pris: Fra 1400 kroner Vis mer

Det dukker stadig opp mobiltelefoner som byr på bakoversveis. Som regel koster disse over 5000 kroner. Microsofts Lumia 640 LTE er et forfriskende unntak fra denne hovedregelen. Den har en utsalgspris på drøye 1400 kroner, og leveres nesten helt uten svake sider. Tvert imot. Her får du en del egenskaper du må se langt etter i de aller heftigste telefonene til mellom 6000 og 11.000 kroner også.

Les også:Kan mobilkamera knuse vanlig kamera?

God skjerm og rask telefon

Når så du sist en telefon med gjennomtenkt og lekker design laget for forsiktige budsjetter? Design er og blir en smakssak, og det er ikke sikkert alle liker designen Lumia 640 har, men det er i hvert fall tydelig at noen har tenkt en tanke eller to om estetikken her. Det er mer enn vi kan si for eksempel om Lumia 535.

Oppi det hele sitter en god HD-skjerm på fem tommer. Den er ørlite grann blass sammenlignet med de beste, men den er lysår foran de svakeste. Sammenligningen er litt urettferdig. De beste skjermene sitter i telefoner som koster det dobbelte og mer til. Dette er med andre ord akseptabelt og vel så det.

Les også:Geir Oves Snapchat-kunst ga ham Disney-jobb

Og slik fortsetter egentlig historien om Lumia 640 LTE. De raske menyene lar deg utføre oppgavene dine uten for mange stopp. Den leveres med et lite traktorlass programvare, som for en stor del er nyttig, enten det handler om gratis musikkstrømming eller kontorapplikasjoner som hjelper deg med presentasjonen på farten.

Den fem tommer store HD-skjermen har god bildekvalitet, og samler ikke for mye på fingeravtrykk. Foto:Finn Jarle Kvalheim,Tek.no

Rasende bra mobilkamera

Hva med ett av mobilmarkedets beste kamera? Det får du nemlig i Lumia 640 LTE. La oss forklare hvorfor. Kamerabrikken i Lumia 640 er helt grei. Den er nok slett ikke den beste, men den er heller ikke dårlig. Koblet sammen med fantastisk programvare som gir deg alle valgmuligheter du kan tenke deg, er likevel rommet for kreativ fotografering voldsomt. Bekmørkt ute? Lag et provisorisk stativ, sett eksponeringstiden til fire sekunder og skru ned ISO-verdien så du ikke får for mye støy. Dette er umulig, eller vanskelig å få til med telefoner til mange ganger prisen. Lumia Camera-appen innbyr derimot til denne leken.

Se alle de lekre bildene vi tok med Lumia 640 »

Lumia 535 og Lumia 640 LTE oppleves som natt og dag. Det skiller rundt 500 kroner mellom dem, men det er vel brukte penger dersom du ønsker en kapabel smarttelefon. Foto:Finn Jarle Kvalheim,Tek.no

Når bildene telefonen tar på full automatikk blir gode, også under til dels vanskelige forhold, er det vanskelig å si noe annet enn at dette er ekstremt mye mobilkamera for pengene.

Vi har et par små innsigelser på Lumia 640. De aller mest krevende appene kunne gått litt raskere. Vi kunne tenkt oss litt mer ledig intern lagring. Kanskje viktigst; nettleseren spiller ikke alltid på lag. Nettsider som ikke er laget med mobiler i tankene laster inn litt tregt, og noen veldig få nettsider vises feil. I løpet av en uke med telefonen som hovedmobil har dette vært et irritasjonsmoment to ganger.

Telefonens to eneste fysiske knapper er plassert på høyre langside. Foto:Finn Jarle Kvalheim,Tek.no

Det finnes ikke noen bedre telefon i denne prisklassen

Det er dessuten fortsatt slik at du ikke finner alle apper i Micrsofts applikasjonsbutikk. Men du finner nesten alltid en god erstatning for det du ser etter. Eksempelvis er ikke Soundcloud representert ved offisiell app, men appen Audiocloud gjør samme nytten.

Men dette er en mobiltelefon som koster 1400 kroner, og sammenlignet med mobiltelefoner til 5000 kroner er og blir det et kompromiss. Men det er det aller beste kompromisset vi har vært borti så langt.

For undertegnedes del kan det sies så enkelt. Jeg er vant til å bruke telefoner i de øverste prisklassene, men skulle jeg handlet en ny telefon akkurat nå, hadde jeg kjøpt en Lumia 640 LTE. Samtidig er det greit å holde tungen rett i munnen underveis, for det er ikke gull alt som heter Lumia. Forskjellen i opplevelse mellom Lumia 640 og Lumia 635 er som å gå fra himmel til helvete, og neppe verdt hundrelappene du sparer.

Noen skjermdumper fra Lumia 640. Helt til høyre er nettstedet The Verge som har slått krøll på seg i nettleseren. Det var imidlertid nesten kun her vi opplevde problemer med nettleseren. Foto:Finn Jarle Kvalheim,Tek.no

Alternativene

I denne prisklassen er det vanskelig å velge riktig telefon. Så godt som alle telefoner til under 2000 kroner vil by på en vesentlig dårligere helhetspakke enn Lumia 640, enten det dreier seg om svakere kamerafunksjonalitet, brukeropplevelse eller design og utførelse.

Skal du først se deg om etter alternativ, tipper vi det kanskje først og fremst handler om appstøtte. Da kan den Huawei-produserte Honor 6 være et knallgodt alternativ. Men den koster 1200 kroner ekstra, og er kloss i dobbelt så dyr.

Samsungs Galaxy A3 lander litt nærmere i pris, men også den må du over 2000 kroner for å få tak i, og her må du ta til takke med betydelig lavere oppløsning i skjermen, og et kamera som ikke er like godt. Du får derimot et ytre i stilren aluminium, hvis du er opptatt av slikt.

Vi har store problemer med å finne noe i samme prisklasse som rekker Lumia 640 LTE til anklene. Det måtte eventuelt være Lumia 735 som også er knallgod, til rundt 1800 kroner, men så god som Lumia 640 LTE er, ville vi heller brukt mellomlegget på et godt sett hodetelefoner.

Les hele testen av Microsofts Lumia 640 LTE på Tek.no »

Publisert: 20.04.15 kl. 21:07 Oppdatert: 20.04.15 kl. 21:42

Les også

Mer om Mobiltelefoni